Din il-gazzetta tista' tikkonferma li bejn Jannar u Marzu tal-2013 Gvern Nazzjonalista daħħal 510 persuna mal-Gvern fi ftit aktar minn xahrejn proprju eżatt qabel l-elezzjoni li għaddiet. Min-naħa l-oħra, Gvern Laburista daħħal 541 bejn Jannar u Awwissu ta' din is-sena li minnhom jinkludu 304 persuna fis-settur tal-edukazzjoni, 125 oħra fis-settur tas-saħħa u l-bqija f'setturi oħrajn. Dan ikompli jżid mal-fatt li skont statistika riċenti mill-bidu ta' din l-amministrazzjoni, kien hemm żieda ta' 10,200 persuna full-time mas-settur privat u jfisser li 8 minn kull 10 impjieg ġdid, inħolqu fis-settur privat. F'dan ir-rigward, jidher biċ-ċar li hemm qasma evidenti fost iż-żewġ Viċi Kapijiet tal-Partit Nazzjonalista (PN) u fejn qed tirbaħ il-fazzjoni negattiva ta' Simon Busuttil u Beppe Fenech Adami. Dan hekk kif fi stqarrija li ħareġ Mario de Marco dwar ix-xogħol aktar kmieni l-ġimgħa l-oħra, fiha qal li s-settur privat qed jibqa' l-mutur tal-impjiegi filwaqt li kkonferma kif naqas l-ammont ta' ħaddiema mas-settur pubbliku. Dan imur għalkollox kontra l-istqarrijiet tal-Oppożizzjoni li jgħidu li t-titjib fil-qasam tal-impjiegi f'dawn is-sentejn kien ġej mis-settur pubbliku. Il-persentaġġ tal-impjiegi fis-settur pubbliku llum huwa ta' 26.2% tal-impjiegi kollha full-time, meta fi tmiem l-amministrazzjoni preċedenti kien hemm 26.7%. Altru milli żdiedet id-dipendenza fuq is-settur pubbliku, fil-fatt din naqset f'dawn is-sentejn. Simon Busuttil re ġ a' mar ż mer ċ "L-inkwiet tiegħi huwa illi l-qgħad jista' jibqa' jiżdied, l-inkwiet tiegħi huwa u nittama li ma jiġrix hekk, illi l-qgħad imiss it-8,000 ruħ, jekk imiss it-8,000 ruħ allura tkun prova ċara tal-inkompetenza ta' dan il-Gvern, tad-dilettaniżmu ta' dan il-Gvern, tal-inkapaċità ta' dan il-Gvern illi jagħti d-direzzjoni lill-pajjiż li tassew toħloq ix-xogħol u mhux toħloq il-qgħad." Dawn kienu l-previżjonijiet li kien jagħmel Simon Busuttil sa ftit tax-xhur ilu fosthom li l-qgħad se jlaħħaq it-8,000. Iżda, ir-rata rekord tal-inqas numri ta' persuni mingħajr impjieg f'pajjiżna turi kemm għal darb'oħra il-previżjonijiet tal-Kap tal-Oppożizzjoni Simon Busuttil reġgħu marru żmerċ. Filfatt, minflok, il-qgħad niżel għall-5,000 iżda Simon Busuttil qed jibqa' negattiv. Meta wieħed iqabbel it-tali rata jirriżulta li r-rata ta' qgħad fi żmien Gvern Nazzjonalista kienet tlaħħaq mal-6.4% filwaqt li wara sentejn u nofs biss, ir-rata tal-qgħad niżlet għal 5.1% u dan kollu frott il-ħidma ta' Gvern Laburista. Dan ikompli jikkonferma li kwalunkwe proġett li qed jagħmel Gvern Laburista u l-ekonomija qed jindikaw li l-proġetti li mbarka fuqhom il-Gvern qed jikkontribwixxu għall-ġid tan-nazzjon filwaqt li Simon Busuttil qed ikompli juża t-tattika miskina tal-biża' liema tattika kienet wasslet għall-akbar telfa storika li qatt ġarrab partit f'pajjiżna dik ta' 36,000. 80% tal-impjiegi ġ odda mal-privat Fl-ewwel sentejn ta' din l-amministrazzjoni, kien hemm żieda ta' kważi 12,750 impjieg full-time. Dan ifisser li, f'sentejn, kien hawn żieda ta' 1,500 impjieg akbar minn dik osservata tul il-ħames snin sħaħ tal-amministrazzjoni preċedenti. L-impjiegi fis-settur privat żdiedu b'400 fil-manifattura u b'600 fil-kostruzzjoni, żewġ setturi li tul l-amministrazzjoni preċedenti fihom intilfu eluf ta' postijiet tax-xogħol. Kien hemm ukoll tkabbir qawwi fis-settur privat tas-saħħa u tal-edukazzjoni, b'żieda ta' 1000 impjieg full-time f'dawn is-sentejn. Fl-istess ħin, il-Gvern ma naqasx milli jżid ir-riżorsi f'setturi importanti fis-servizz pubbliku. Fost l-oħrajn, imqabbel mal-bidu tal-amministrazzjoni, illum hemm 1,200 persuna aktar taħdem fis-settur tas-saħħa pubblika u fl-edukazzjoni pubblika biex jagħtu servizz aħjar lill-familji tagħna. It-tieni l-inqas rata ta' qg ħ ad fl-UE F'Lulju, pajjiżna kellu t-tieni l-inqas rata ta' qgħad fl-Unjoni Ewropea. Ir-rata ta' 5.1% hija l-inqas waħda li qatt ġiet osservata mindu l-Eurostat bdiet tiġbor din l-istatistika għal pajjiżna. Malta bħalissa għandha rata ta' qgħad inqas min-nofs dik osservata fil-bqija taż-żona ewro. Fil-leġiżlatura preċedenti, ir-rata ta' qgħad kienet, bħala medja, 6.5%. Fi Frar 2010, pajjiżna sa wasal biex jilħaq rata ta' qgħad ta' 7.3%, b'distakk ta' 2.7 punti perċentwali biss mill-medja taż-żona ewro. Illum, bejn ir-rata tal-qgħad f'Malta u l-medja taż-żona ewro hemm distakk ta' 5.8 punti perċentwali, jew titjib ta' aktar mid-doppju. L-akbar sors ta' dan it-titjib kien it-tnaqqis qawwi fir-rata ta' qgħad fost iż-żgħażagħ. Filwaqt li lejlet l-aħħar baġit tal-Gvern preċedenti, din kienet tlaħħaq l-14%, issa r-rata naqset għall-inqas waħda fl-istorja ta' pajjiżna, 8.7%. Din hija t-tieni l-inqas rata ta' qgħad fost iż-żgħażagħ fl-Unjoni Ewropea, wara dik fil-Ġermanja. Rekords ġ odda fit-tkabbir ekonomiku Apparti minn hekk, ​skont il-figuri tal-Kontabilità Nazzjonali ppubblikati mill-Uffiċċju Nazzjonali tal-Istatistika, fit-tieni trimestru tal-2015 it-tkabbir ekonomiku ta' pajjiżna laħaq rekords ġodda. L-ekonomija kibret b'5.3% meta mqabbla mas-sena ta' qabel filwaqt li b'mod nominali espandiet b'7.3%. Tali rati ta' tkabbir huma kważi erba' darbiet aktar minn dawk irreġistrati fiż-Żona tal-Ewro, fejn kien hemm tkabbir ekonomiku medju ta' 1.2 fil-mija. Fuq il-bażi tal-aħħar figuri provviżorji tal-Eurostat, Malta mhux biss hija l-aktar ekonomija li qed tikber b'pass mgħaġġel fl-Unjoni Ewropea, iżda qed ikollha wkoll l-aktar tkabbir qawwi mill-kriżi globali 'l hawn. Xi ħaġa oħra li ġiet irreġistrata għall-ewwel darba hija l-fatt li ġew irreġistrati rati ta' tkabbir pożittivi fis-setturi kollha tal-ekonomija, inkluż fil-manifattura, li fl-istess perjodu rreġistrat tkabbir nominali pożittiv ta' 4.7 fil-mija. Is-settur tal-attivitajiet professjonali, xjentifiċi u tekniċi, dak tas-servizzi amministrattivi u ta' appoġġ, kif ukoll dak tal-attivitajiet tal-bini immobbli rreġistraw rati ta' tkabbir b'żewġ ċifri.